Document ID: 32000R1667

Κανονισμός (ΕΚ) αριθ. 1667/2000 του Συμβουλίου
της 17ης Ιουλίου 2000
για τη τροποποίηση του κανονισμού (ΕΚ) αριθ. 3072/95 σχετικά με την κοινή οργάνωση αγοράς του ρυζιού
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας τα ακόλουθα:
(1) Το άρθρο 3 παράγραφος 2 του κανονισμού (ΕΚ) αριθ. 3072/95(4) προβλέπει ότι η τιμή παρέμβασης αποτελεί αντικείμενο μηνιαίων προσαυξήσεων. Ο μηχανισμός αυτός έχει ως στόχο να ληφθούν υπόψη, έως ένα βαθμό, το κόστος εναποθήκευσης και τα χρηματοοικονομικά έξοδα για την αποθεματοποίηση του ρυζιού στην Κοινότητα, καθώς και η ανάγκη διάθεσης των αποθεμάτων ανάλογα με τις ανάγκες της αγοράς. Σύμφωνα με την προσέγγιση που έχει υιοθετηθεί κατά τη μεταρρύθμιση των κοινών οργανώσεων αγοράς στο πλαίσιο του Προγράμματος Δράσης 2000 και για να καταστεί δυνατό στους παραγωγούς να προγραμματίσουν την παραγωγή τους επί περισσότερα έτη, θα πρέπει να καθοριστεί το ποσό των μηνιαίων προσαυξήσεων χωρίς χρονικό περιορισμό, χωρίς ωστόσο αυτό να προδικάζει ότι δεν θα πραγματοποιούνται οι αναθεωρήσεις οι οποίες θα δικαιολογούνται στο μέλλον. Λαμβανομένης ιδίως υπόψη της σταθερότητας των τιμών και των επιτοκίων, δικαιολογείται να διατηρηθεί το ισχύον ποσό των προσαυξήσεων.
(2) Στο πλαίσιο του καθεστώτος στήριξης στους παραγωγούς ρυζιού, το άρθρο 6 του κανονισμού (ΕΚ) αριθ. 3072/95 καθορίζει μια εθνική έκταση βάσης για κάθε κράτος μέλος παραγωγό, με εξαίρεση τη Γαλλία και την Ελλάδα, για τις οποίες καθορίζονται δύο εκτάσεις βάσης. Θα πρέπει να ικανοποιηθεί το αίτημα της Ελλάδας να περιληφθούν οι νομοί Καβάλας και Αιτωλοακαρνανίας στην ίδια έκταση βάσης με τη Θεσσαλονίκη, τις Σέρρες και τη Φθιώτιδα, δεδομένου ότι σε όλους αυτούς τους νομούς η καλλιέργεια του ρυζιού είναι παραδοσιακή. Το ολικό εμβαδόν επιφανείας της κάθε έκτασης βάσης και το ποσό της αντισταθμιστικής πληρωμής παραμένουν αμετάβλητα.
(3) Θα πρέπει, με την ευκαιρία της παρούσας τροποποίησης του κανονισμού (ΕΚ) αριθ. 3072/95, με σκοπό την απλούστευση και τη νομοθετική σαφήνεια, να καταργηθούν παλαιές διατάξεις που δεν είναι επίκαιρες.
(4) Τα απαιτούμενα μέτρα για την εφαρμογή του κανονισμού (ΕΚ) αριθ. 3072/95 θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 3072/95 τροποποιείται ως εξής:
1. Στο άρθρο 3, η παράγραφος 2 αντικαθίσταται από το ακόλουθο κείμενο:
"2. Η τιμή παρέμβασης αποτελεί αντικείμενο μηνιαίων προσαυξήσεων κατά τη διάρκεια καθενός από τους τέσσερις μήνες που προβλέπονται στο άρθρο 4 παράγραφος 1. Η τιμή που λαμβάνεται κατ' αυτόν τον τρόπο για το μήνα Ιούλιο ισχύει μέχρι τις 31 Αυγούστου.
Από την περίοδο εμπορίας 2000/01, το ποσό κάθε μιας των μηνιαίων προσαυξήσεων ισούται με 2 ευρώ ανά τόνο."
2. Στο άρθρο 6, οι παράγραφοι 3 και 4 αντικαθίστανται από το ακόλουθο κείμενο:
"3. Τα ποσά της αντισταθμιστικής πληρωμής καθορίζονται ως εξής:
ΘΕΣΗ ΠΙΝΑΚΑ
Με στόχο να εξασφαλιστεί ο καλύτερος προσανατολισμός της παραγωγής, τα ποσά της αντισταθμιστικής πληρωμής είναι δυνατόν να διαφοροποιούνται με προσαυξήσεις και μειώσεις, ανά ποικιλία.
Οι αντισταθμιστικές πληρωμές καταβάλλονται μεταξύ της 16ης Οκτωβρίου και της 31ης Δεκεμβρίου, μετά την έναρξη της τρέχουσας περιόδου.
4. Δημιουργεiται εθνική έκταση βάσης για κάθε κράτος μέλος παραγωγό. Ωστόσο, για τη Γαλλία και την Ελλάδα, δημιουργούνται δύο εκτάσεις βάσης. Οι εκτάσεις βάσης καθορίζονται ως εξής:
ΘΕΣΗ ΠΙΝΑΚΑ "
3. Το άρθρο 20 διαγράφεται.
4. Το άρθρο 22 αντικαθίσταται από το ακόλουθο κείμενο:
"Άρθρο 22
1. Η Επιτροπή επικουρείται από διαχειριστική επιτροπή σιτηρών ιδρυθείσα από το άρθρο 23 του κανονισμού (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(6), καλουμένη εφεξής 'η επιτροπή'.
2. Όταν γίνεται παραπομπή στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.
Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε έναν μήνα.
3. Η επιτροπή θεσπίζει τον εσωτερικό κανονισμό της."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Ιουλίου 2000.

Labels: 17
6